CELEX: 32018D0726(01)
Language: hu
Date: 2018-07-18 00:00:00
Title: A Bizottság határozata (2018. július 18.) az „Örökös európai uniós polgárság” elnevezésű javasolt polgári kezdeményezésről

26.7.2018   
               
               
                  HU
               
               
                  Az Európai Unió Hivatalos Lapja
               
               
                  C 264/4
               
            
         A BIZOTTSÁG HATÁROZATA
         (2018. július 18.)
         az „Örökös európai uniós polgárság” elnevezésű javasolt polgári kezdeményezésről
         (Csak az angol nyelvű szöveg hiteles)
         (2018/C 264/05)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2011. február 16-i 211/2011/EU európai parlamenti és tanácsi rendeletre (1) és különösen annak 4. cikkére,
         mivel:
         
                     (1)
                  
                  
                     Az „Örökös európai uniós polgárság” (Permanent European Union Citizenship) elnevezésű javasolt polgári kezdeményezés a tárgya: az „Európai uniós polgárság”.
                  
               
                     (2)
                  
                  
                     A javasolt polgári kezdeményezés célkitűzései a következőkre vonatkoznak: „Az uniós polgárok megválasztják az Európai Parlament tagjait, és részt vesznek annak munkájában, ezáltal a Szerződésekből eredő jogaikat gyakorolják, fokozzák az uniós demokráciát és erősítik az uniós polgárságot. Tekintettel arra, hogy az Európai Unió Bírósága az uniós polgárságot a tagállamok állampolgárai „alapvető jogállásának” tekinti, valamint arra, hogy a Brexit több millió uniós polgárt fog e jogállásától, valamint attól a lehetőségtől megfosztani, hogy az európai választásokon szavazzanak, a kezdeményezéssel a Bizottság felkérést kap olyan eszközökre vonatkozó javaslatok előterjesztésére, amelyekkel elkerülhetők az uniós polgárság és az uniós jogok kollektív elvesztéséből eredő kockázatok, és amelyek valamennyi uniós polgár számára garantálják a megszerzett jogállás örökös voltát és az azzal együtt járó jogok elidegeníthetetlenségét”.
                  
               
                     (3)
                  
                  
                     Az Európai Unióról szóló szerződés (EUSZ) megerősíti az uniós polgárság intézményét, és tovább fokozza az Unió demokratikus működését többek között azáltal, hogy kimondja: minden polgárnak joga van ahhoz, hogy az európai polgári kezdeményezés révén részt vegyen az Unió demokratikus életében.
                  
               
                     (4)
                  
                  
                     E cél elérése érdekében biztosítani kell, hogy az európai polgári kezdeményezés eljárásrendje és szükséges feltételei világosak, egyszerűek, felhasználóbarátak és az eszköz jellegével arányosak legyenek, hogy ezáltal bátorítsák a polgárok részvételét és elérhetőbbé tegyék az Uniót.
                  
               
                     (5)
                  
                  
                     A Szerződések végrehajtása céljából uniós jogi aktusok fogadhatók el a valamely tagállamban legálisan tartózkodó harmadik országbeli állampolgárok jogai terén, ideértve a szabad mozgásra és az EU más tagállamaiban való tartózkodás szabadságára irányadó feltételeket is. Bár egy ilyen jogi aktus az európai parlamenti választásokon való szavazásra vagy jelöltként történő indulásra nem jogosítja fel egy olyan állam polgárait, amely az EUSZ 50. cikke értelmében kilépett az Unióból, biztosíthat számukra bizonyos, az uniós polgárokat megillető, a tagállamok területén való szabad mozgás és tartózkodás jogához hasonló jogokat. Az EUSZ 50. cikke szerinti megállapodás továbbá azon uniós polgárok és családtagjaik jogait is védené, akik a szabad mozgáshoz való jogukkal már azt megelőzően éltek, hogy valamelyik tagállam kilépett az Unióból.
                  
               
                     (6)
                  
                  
                     A javasolt polgári kezdeményezés a rendelet 4. cikke (2) bekezdésének b) pontja értelmében nem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (7)
                  
                  
                     Az „Örökös európai uniós polgárság” elnevezésű javasolt polgári kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            Az „Örökös európai uniós polgárság” elnevezésű javasolt polgári kezdeményezés ezúton nyilvántartásba vételre kerül.
         
         
            2. cikk
            Ez a határozat 2018. július 23-án lép hatályba.
         
         
            3. cikk
            E határozat címzettjei az „Örökös európai uniós polgárság” elnevezésű javasolt polgári kezdeményezés szervezői (a polgári bizottság tagjai), akiket Anthony SIMPSON és Dexter WHITFIELD képvisel kapcsolattartóként.
         
         
            Kelt Brüsszelben, 2018. július 18-án.
            
               
                  a Bizottság részéről
               
               Frans TIMMERMANS
               
                  első alelnök
               
            
         
         
            (1)  HL L 65., 2011.3.11., 1. o.